Tölvuleikurinn Path to Ares sigrar í tölvuleikjakeppni IGI Tölvuleikurinn Path to Ares sigraði í fyrstu árlegu tölvuleikjakeppni Samtaka leikjaframleiðenda á Íslandi ( IGI , Icelandic Gaming Industry ) en úrslitin voru kynnt í lok tölvuleikjadags IGI og Háskólans í Reykjavík um mánaðarmótin . Alls bárust ellefu hugmyndir í keppnina frá tæplega þrjátíu aðilum . Sigurleikurinn fjallar um innrás geimvera og sá sem spilar leikinn tekur að sér hlutverk prófessors sem vaknar upp við það að verið sé að breyta honum í erfðafræðilegan hermann . Leikurinn Fly on the Wall fékk sérstök aukaverðlaun en í honum er sá sem spilar leikinn fluga sem reynir að lifa af í heimi karlmanns sem vill hafa snyrtilegt í kringum sig . Leikurinn gengur út á að annað hvort flugan eða maðurinn lifa af . Flugan þarf að safna bakteríum og vírusum til að gera manninn veikan og finna mat til að halda lífi . Þrjár hugmyndir að tölvuleikjum fengu sérstök hvatningarverðlaun . Það eru Preschool sem er safn leikja fyrir yngri börn . Music Missile sem er flug - og tónlistarleikur fyrir IPhone . Og að lokum The Adventures of the Blue Pigeon sem fjallar um ofurhetju sem býr í Westward Point .